CELEX: 32015D0627
Language: bg
Date: 2015-04-20 00:00:00
Title: Решение (ЕС) 2015/627 на Съвета от 20 април 2015 година относно позицията, която да бъде заета от името на Европейския съюз на седмата среща на Конференцията на страните по Стокхолмската конвенция за устойчивите органични замърсители относно предложенията за изменения на приложения А, Б и В

22.4.2015   
            
            
               BG
            
            
               Официален вестник на Европейския съюз
            
            
               L 103/8
            
         РЕШЕНИЕ (ЕС) 2015/627 НА СЪВЕТА
   от 20 април 2015 година
   относно позицията, която да бъде заета от името на Европейския съюз на седмата среща на Конференцията на страните по Стокхолмската конвенция за устойчивите органични замърсители относно предложенията за изменения на приложения А, Б и В
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,
   като взе предвид предложението на Европейската комисия,
   като има предвид, че:
   
               (1)
            
            
               Стокхолмската конвенция за устойчивите органични замърсители („Конвенцията“) беше одобрена от страна на Европейската общност на 14 октомври 2004 г. с Решение 2006/507/ЕО (1).
            
         
               (2)
            
            
               Съюзът прилага в своето законодателство задълженията от Конвенцията посредством Регламент (ЕО) № 850/2004 на Европейския парламент и на Съвета (2).
            
         
               (3)
            
            
               Съюзът отдава голямо значение на необходимостта от постепенно разширяване на приложения A, Б и/или В към Конвенцията с включване в тях на нови химични вещества, съответстващи на критериите за устойчиви органични замърсители, съобразно принципа на предпазливост, с оглед да бъде постигната целта на Конвенцията и изпълнен ангажиментът за свеждане до минимум на неблагоприятните въздействия на химичните вещества до 2020 г., поет от правителствата на Световната среща на високо равнище, състояла се през 2002 г. в Йоханесбург.
            
         
               (4)
            
            
               В съответствие с член 22 от Конвенцията, Конференцията на страните може да приема решения за изменение на приложения А, Б и В към Конвенцията. Тези решения влизат в сила една година след датата, на която депозитарят е съобщил за дадено изменение, с изключение на тези страни по Конвенцията („страните“), които са направили opt-out.
            
         
               (5)
            
            
               След получаването през 2011 г. от Съюза на предложение за пентахлорофенола (PCP), Комитетът за преглед на устойчивите органични замърсители („КПУОЗ“), учреден в рамките на Конвенцията, приключи работата си по PCP. КПУОЗ установи, че PCP съответства на критериите на Конвенцията за включване в приложение A. Очаква се, че на своята седма среща Конференцията на страните ще вземе решение за включване на PCP в приложение A към Конвенцията.
            
         
               (6)
            
            
               Пускането на пазара или употребата на PCP са забранени съгласно Регламент (ЕО) № 1907/2006 на Европейския парламент и на Съвета (3). Пускането на пазара и употребата на PCP като продукт за растителна защита или биоциден продукт са забранени съответно съгласно Регламенти (ЕО) № 1107/2009 (4) и (ЕС) № 528/2012 (5) на Европейския парламент и на Съвета. Тъй като PCP може да се разпространява на големи разстояния в околната среда, евентуалното постепенно преустановяване на употребата му в глобален мащаб би донесло по-големи ползи за гражданите на Съюза, отколкото неговата забрана в Съюза.
            
         
               (7)
            
            
               КПУОЗ препоръчва включване на PCP в приложение А към Конвенцията, със специално изключениe за производството и употребата на PCP за третиране на стълбове за електропроводни и комуникационни линии и на напречни греди към тях. Съюзът не се нуждае от това специално изключение, но ако то се окаже необходимо за да се постигне включването на PCP, следва да приеме това изключение на седмата среща на Конференцията на страните.
            
         
               (8)
            
            
               След получаването през 2011 г. от Съюза на предложение за хлорираните нафталени, КПУОЗ установи, че полихлорираните нафталени (PCN) съответстват на критериите на Конвенцията за включване в приложения A и В към него. Очаква се, че на своята седма среща Конференцията на страните ще вземе решение за включване на PCN в приложения A и В към Конвенцията.
            
         
               (9)
            
            
               В Съюза няма производство на PCN, но те могат да бъдат генерирани непреднамерено, най-често при горивни процеси (главно при изгаряне на отпадъци). Този вид дейности попадат в обхвата на Директива 2010/75/ЕС на Европейския парламент и на Съвета (6) и във връзка с тях се изисква прилагането на някои мерки по отношение на емисиите.
            
         
               (10)
            
            
               В Съюза пускането на пазара и употребата на PCN са забранени съгласно Регламент (ЕО) № 850/2004. Тъй като PCN могат да се разпространяват на големи разстояния в околната среда, евентуалното постепенно преустановяване на употребата им в глобален мащаб би донесло по-големи ползи за гражданите на Съюза, отколкото тяхната забрана в Съюза.
            
         
               (11)
            
            
               След получаването през 2011 г. от Съюза на предложение за веществото хексахлоробутадиен (HCBD), КПУОЗ установи, че HCBD съответства на критериите на Конвенцията за включване в приложения A и В към нея. Очаква се, че на своята седма среща Конференцията на страните ще вземе решение за включване на HCBD в приложения A и В към Конвенцията.
            
         
               (12)
            
            
               Производството на HCBD в Съюза е прекратено, но е възможно той да бъде генериран непреднамерено при някои промишлени дейности. Тези дейности попадат в обхвата на Директива 2010/75/ЕС на Европейския парламент и на Съвета и във връзка с тях се изисква прилагането на някои мерки по отношение на емисиите.
            
         
               (13)
            
            
               В Съюза пускането на пазара и употребата на HCBD са забранени съгласно Регламент (ЕО) № 850/2004. Тъй като HCBD може да се разпространява на големи разстояния в околната среда, евентуалното постепенно преустановяване на употребата му в глобален мащаб би донесло по-големи ползи за гражданите на Съюза, отколкото неговата забрана в Съюза.
            
         
               (14)
            
            
               Перфлуорооктансулфоновата киселина (PFOS) и нейните производни са вече включени в приложение Б към Конвенцията с няколко специални изключения. След направен преглед на тези изключения, КПУОЗ насърчава страните да преустановят използването на PFOS за килими, кожа и кожени облекла, текстилни изделия и тапицерия за мебели, покрития и добавки към покрития, както и в инсектициди за борба срещу вносната червена огнена мравка и термитите. Също така, КПУОЗ насърчава страните да ограничат употребата на PFOS при нанасянето на твърди метални покрития, за която понастоящем е предвидено „специално изключение“, като запазят такава употреба само в системи със затворен цикъл, което в момента съгласно Конвенцията е разрешено като „допустима употреба“. Освен това, КПУОЗ насърчава Страните да спрат да използват PFOS в противонасекомни примамки за борба срещу мравките листорези Atta spp. и Acromyrmex spp., което понастоящем е разрешено като „допустима употреба“ съгласно Конвенцията.
            
         
               (15)
            
            
               Съюзът следва да подкрепи отпадането на „специалните изключения“ и „допустимата употреба“ за PFOS и нейните производни, в съответствие с предложението на КПУОЗ, включително на изключението за употреба като мокрещи агенти в контролирани системи за нанасяне на галванични покрития, което изключение е въведено в Съюза с Регламент (ЕО) № 850/2004 и периодът му на действие изтича на 26 август 2015 г.,
            
         ПРИЕ НАСТОЯЩОТО РЕШЕНИЕ:
   Член 1
   1.   Позицията, която трябва да бъда заета от името на Съюза на седмата среща на Конференцията на страните по Стокхолмската конвенция за устойчивите органични замърсители, е да се подкрепят, в съответствие с препоръките на КПУОЗ, следните действия:
   
               —
            
            
               включване на пентахлорофенола (7) (PCP) в списъка в приложение А към Конвенцията. Ако това се окаже необходимо, Съюзът може да приеме „специално изключениe“ за производството и употребата на PCP за третиране на стълбове за електропроводни и комуникационни линии и на напречни греди към тях;
            
         
               —
            
            
               включване на полихлорираните нафталени (PCN) (8) в списъците в приложения А и В към Конвенцията, без изключения;
            
         
               —
            
            
               включване на хексахлоробутадиена (HCBD) в списъците в приложения А и В към Конвенцията, без изключения;
            
         
               —
            
            
               отпадане на следните специални изключения и допустима употреба от текста за перфлуорооктансулфоновата киселина (PFOS) и нейните производни в приложение Б към Конвенцията: килими, кожа и кожени облекла, текстилни изделия и тапицерия за мебели, хартия и опаковки, покрития и добавки към покрития, каучук и пластмаси, инсектициди за борба срещу вносната червена огнена мравка и термитите, както и противонасекомни примамки за борба срещу мравките листорези Atta spp. и Acromyrmex spp.;
            
         
               —
            
            
               отпадане на специалните изключения за PFOS за нанасянето на метални покрития (твърди метални покрития и декоративни метални покрития), с изключение на нанасяне на твърди метални покрития в системи със затворен цикъл, който е посочен в Конвенцията като „допустима употреба“.
            
         2.   Допълнителното уточняване на тази точка в контекста на седмата среща на Конференцията на страните по Стокхолмската конвенция може да се осъществи чрез координация на място.
   Член 2
   Настоящото решение влиза в сила в деня на приемането му.
   
      Съставено в Люксембург на 20 април 2015 година.
      
         
            За Съвета
         
         
            Председател
         
         J. DŪKLAVS
      
   
   
      (1)  Решение 2006/507/ЕО на Съвета от 14 октомври 2004 г. за сключване от името на Европейската общност на Стокхолмската конвенция за устойчивите органични замърсители (ОВ L 209, 31.7.2006 г., стр. 1).
   
      (2)  Регламент (ЕО) № 850/2004 на Европейския парламент и на Съвета от 29 април 2004 г. относно устойчивите органични замърсители и за изменение на Директива 79/117/ЕИО (ОВ L 158, 30.4.2004 г., стр. 7).
   
      (3)  Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията, ОВ L 396, 30.12.2006 г., стр. 1.
   
      (4)  Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).
   
      (5)  Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (ОВ L 167, 27.6.2012 г., стр. 1).
   
      (6)  Директива 2010/75/ЕС на Европейския парламент и на Съвета от 24 ноември 2010 г. относно емисиите от промишлеността (комплексно предотвратяване и контрол на замърсяването) (ОВ L 334, 17.12.2010 г., стр. 17).
   
      (7)  Пентахлорофенол, неговите соли и естери.
   
      (8)  дихлорирани нафталени, трилорирани нафталени, тетрахлорирани нафталени, пентахлорирани нафталени, хексахлорирани нафталени, хептахлорирани нафталени и оптадихлорирани нафталени, самостоятелно или като компоненти на хлорирани нафталени.